রায়গঞ্জ পুরসভার নির্বাচনী প্রচারে বুধবার সকাল থেকেই বিজেপি-র রাজ্য সভাপতি দিলীপ ঘোষ শহরজুড়ে মোটরবাইক নিয়ে মিছিল করলেন। দলের তারকা নেত্রী লকেট চট্টোপাধ্যায়কেও নিজের বাইকে বসিয়ে প্রায় ৩০-৪০টি বাইকের সঙ্গে সমর্থকদের নিয়ে গোটা শহর কার্যত দাপিয়ে বেড়ালেন দিলীপ। নির্বাচনের আচরণবিধি চালু থাকাকালীন হেলমেট ছাড়া এই বাইক মিছিল নিয়ে তৃনমূলের পক্ষ থেকে প্রশাসনের কাছে অভিযোগ দায়ের করা হয়েছে। প্রশাসনের পক্ষ থেকে করা ওই অভিযোগ অনুযায়ী, বিজেপি-র বিরুদ্ধে মামলা করার প্রস্তুতি নেওয়া হচ্ছে। যদিও দিলীপ ঘোষ এ সব অভিযোগ অস্বীকার করেছেন।
১৪ মে রায়গঞ্জ পুরসভার ভোট। বুধবার সরকারি ছুটি। নির্বাচনের আগে রাজনৈতিক দলগুলি বুধবার সকাল থেকেই প্রচারে ঝড় তুলেছে। মঙ্গলবার থেকেই বিজেপি-র রাজ্য সভাপতি দিলীপ ঘোষ রায়গঞ্জে এসে দলীয় প্রার্থীদের হয়ে পথসভা ও মিছিল করছেন। বুধবার সকাল ৯টা নাগাদ তিনি শহরের দেবীনগর এলাকায় প্রথম সভা করার পরেই হঠাৎ করেই দিলীপ ঘোষ এক সমর্থকের থেকে তার বাইক নিয়ে পরবর্তী সভার জন্য রওনা দেন। শহরের উকিলপাড়া এলাকায় দ্বিতীয় সভা করার পরে তিনি দলের নেত্রী লকেট চট্টোপাধ্যায়কে বাইকে চাপিয়ে নেন। ৩০-৪০টি বাইক নিয়ে শহরের ১৩-১৪টি ওয়ার্ডে ঘুরে বেড়ানোর পাশাপাশি বাইক থামিয়ে এলাকার বাসিন্দাদের সঙ্গে কথাও বলেন। বাইক মিছিল শেষ করে তিনি শহরে আরও কয়েকটি সভা করেন।
পুলিশসূত্রে জানা গিয়েছে, রাজ্য সভাপতির নিরাপত্তার জন্য নিযুক্ত পুলিশকর্মীরা তাঁদের সাধ্য অনুযায়ী বাইক চালিয়েও দিলীপবাবুর নাগাল পাননি। বিজেপি-র এই বাইক মিছিল নিয়ে পুলিশ, প্রশাসন ও রাজনৈতিক মহলে শোরগোল পড়ে যায়। অভিযোগ, রাজ্য সভাপতি শহরের ভিড় রাস্তায় বিপজ্জনক গতিতে বাইক চালিয়েছেন। রাজ্য সভাপতি ও তাঁর সঙ্গে বাইক মিছিলে থাকা দলের কোনও কর্মীই হেলমেট পরেননি। নির্বাচনবিধি অনুযায়ী, শহরে কোনও বাইক মিছিল করা যায় না নির্বাচনের আগে ও পরে। পুলিশের পক্ষ থেকে সমস্ত ঘটনা প্রশাসনকে জানানো হয়েছে।
তৃনমূল নেতা অরিন্দম সরকার জানিয়েছেন, ‘দিলীপবাবু প্রচারে থাকার লোভে বরাবর আইন না মেনে কথা বলেন, কাজ করেন। বুধবারও তিনি নির্বাচনবিধি না মেনে শহরে বাইক চালিয়েছেন সমর্থকদের নিয়ে। পাশাপাশি ট্রাফিক আইনও মানা হয়নি। আমরা তাঁর এই বাইক মিছিলের বিরুদ্ধে নির্বাচন কমিশনের কাছে লিখিত অভিযোগ দায়ের করেছি।’
রায়গঞ্জ পুরনির্বাচনের রিটার্নিং অফিসার টি এন শেরপা জানিয়েছেন, ‘নির্বাচন ঘোষনা হবার পরে কমিশনের গাইডলাইন অনুযায়ী বাইক মিছিল করা যায় না। বিজেপি-র পক্ষ থেকে এ দিন বাইক মিছিল করা হয়েছে বলে জানতে পেরেছি। অভিযোগ আসার পরে এই ব্যাপারে আইন অনুযায়ী ব্যবস্থা নেওয়া হবে। প্রয়োজনে স্বতঃপ্রণোদিত ভাবে মামলা দায়ের করা হবে।’
দিলিপ ঘোষ যদিও জানিয়েছেন, ‘এই বাইক মিছিল আগে থেকে কোনও পরিকল্পনা করে করা হয়নি। কিছু কর্মীকে নিয়ে আমি কয়েকটি এলাকায় মানুষের সঙ্গে দেখা করেছি। তাতে মানুষের মন থেকে শাসকদলের ভয় দূর হয়েছে। শাসকদলের নেতা ও কর্মীরাই যেখানে আইন মানেন না, সেখানে আমাদের আইন মেনে চলার কী আছে!’
দেখুন ভিডিও